บริษัทรับจัดหา Paparazzi หรือนักถ่ายรูปคนดังแบบรับจ้าง ในอเมริกา
ปัจจุบัน คนอเมริกันที่ขึ้นชื่อว่า เป็นคนที่หวงสิทธิความเป็นส่วนตัวมากที่สุดประเทศหนึ่ง อาจกำลังมีทัศนคติเปลี่ยนไป หลังจากที่มีบริษัทรับ
ภาพที่ดารานักร้องหรือคนมีชื่อเสียงพยายามหลีกเลี่ยงหลบหน้า บรรดานักถ่ายรูปคนดังหรือ Paparazziที่รุมล้อมนั้น เป็นเหตุการณ์ที่เกิดขึ้นเป็นปกติวิสัยอยู่แล้ว แต่หากอยากรู้ว่าคนดังเหล่านั้นเขารู้สึกกันอย่างไรเมื่อถูกเหล่า Paparazziรุมล้อมรังความความเป็นส่วนตัว อาจลองใช้บริการของบริษัทรับจัดหา Paparazzi กันได้ บริษัทดังกล่าวมีหลายแห่งตามเมืองใหญ่ๆในสหรัฐ เช่น นิวยอร์ค บอสตัน ซานฟรานซิสโก ลาสเวกัส และแน่นอน ลอสแองเจิลลีส โดยบริการที่บริษัทเหล่านี้เสนอก็คือการตอบสนองความต้องการมีชื่อเสียงของคนธรรมดาๆ แม้จะเพียงไม่กี่นาทีก็ตาม การให้บริการนั้นมีหลากหลายแบบตั้งแต่แบบย่อมเยาคือ แค่ส่งช่างภาพคนหรือสองคนเดินตามถ่ายรูปกิจวัตรประจำวันของคุณตอนคุณเผลอๆอาจจะ 1-2 ชั่วโมงหรือทั้งวัน โดยมีค่าใช้จ่ายไม่แพงมากประมาณ 300-600 ดอลล่าร์หรือราว 10,000-20,000 บาท แบบนี้นิยมใช้กันในลักษณะเก็บเป็นชุดภาพถ่ายแห่งความทรงจำอาจจะเป็นช่วงก่อนหรือหลังวันแต่งงาน หรือขณะกำลังตั้งครรภ์ หรือเพื่อความสนุกสนานโดยสิ่งที่คุณต้องทำก็แค่บอกให้ทางบริษัททราบว่า วันนี้คุณจะไปทำอะไรที่ไหนบ้างจากนั้นก็เป็นหน้าที่ของ Paparazzi รับจ้างที่จะสะกดรอยตามถ่ายรูปคุณ สำหรับบริการแบบใหญ่ขึ้นมาหน่อยจะมี Paparazzi 5-6 คนเดินตามถ่ายรูปคุณไปทั่ว พร้อมถามคำถามต่างๆ ที่เตรียมมาแล้วและถ้าอยากให้ดูมีชื่อเสียงและสมจริงมากกว่านั้นทางบริษัทก็มีบริการบอดี้การ์ดปลอม นักข่าวปลอม ไว้คอยห้อมล้อมด้วยพร้อมทั้งรถลีมูซีนพร้อมคนขับรถของจริง สำหรับค่าใช้จ่ายแบบหลังนี้ตกประมาณ 2,500 ดอลล่าร์ หรือราว80,000 บาท แต่จะมีของแถมให้ตอนท้ายคือ บรรดาบอดี้การ์ดและ Paparazzi รับจ้าง จะรุมตามคุณไปถึงผับหรือบาร์ชื่อดังสักแห่งเพื่อให้เจ้าหน้าที่คุมสถานบันเทิงนั้น หลงกลนำคุณขึ้นไปนั่งตรงที่สำหรับแขกวีไอพีและบางบริษัทยังจัดทำนิตยสารบันเทิงปลอม ที่มีรูปคุณขึ้นหน้าปกจัดส่งให้คุณเป็นบริการหลังการขายอีกด้วย บริการทั้งหลายที่กล่าวมานี้กำลังได้รับความนิยมพอสมควรในอเมริกาโดยลูกค้ามีทั้งคนธรรมดาที่อยากมีประสบการณ์ความมีชื่อเสียงบ้าง ไปจนถึงดารานักร้องที่เริ่มเข้าวงการก็จ้าง Paparazzi รับจ้างมาเสริมความนิยมให้แก่ตัวเองเรียกว่าเป็นการใช้ชื่อเสียงปลอมส้รางชื่อเสียงจริง อย่างไรก็ตามนักวิจารณ์บอกว่าบริการเช่นนี้ เป็นการทำให้ผู้คนหลงใหลได้ปลื้มกับสิ่งที่ไม่มีจริงจนลืมปัญหารอบตัว ไม่ว่าจะเป็นปัญหาสังคม เศรษฐกิจหรือการเมือง ถึงกระนั้นก็ดีคนที่เคยใช้บริการ Paparazzi รับจ้างบางคนก็แย้งว่า การได้เล่นเป็นคนดังแบบชั่วครั้งชั่วคราวไม่ได้ทำอันตรายต่อใคร และยังทำให้ลืมบรรดาปัญหาทับถมต่างๆ ที่กล่าวมานั้นไปได้ชั่วขณะหนึ่งอีกด้วย